Presudom Općinskog suda u Vukovaru Marijan Živković oslobođen je optužbi za razbijanje dvojezične ploče za zgrade vukovarske Policijske postaje kao i ostala kaznena djela koja su mu se stavljala na teret. To je prva oslobađajuća presuda nekoj od osoba koje su optužene za razbijanje dvojezičnih ploča u gradu.

- Pokazala se pravda i pravednost. Nisam se niti osjećao krivim, a ovakvu presudu sam očekivao odavno. Sve ovo je bilo jako mučno. Dolazilo mi da zaplačem. Mislim kako će se sve ovo s pločama i dalje ponavljati, rekao je Živković nakon presude poručujući Vladi RH da prije svega treba da se pozabavi s onima koji su sve to nametnuli Vukovarcima.

Predsjednik Stožera za obranu hrvatskog Vukovara Tomislav Josić istakao je kako je presuda Živkoviću prva oslobađajuća presuda za razbijanje dvojezičnih ploča do sada.

- Sada čekamo da presuda postane pravomoćna poslije čega ćemo krenuti s žalbama na ranije presude kako bi srušili i te presude. Pravosuđe neka radi svoj posao pri čemu se treba držati odluke Ustavnog suda i tada nitko ne bi bio osuđen, rekao je Josić.

Do sada je za skidanje dvojezičnih ploča u Vukovaru osuđeno 28 osoba. Svi oni su osuđeni na uvjetne kazne zatvora pri čemu moraju platiti i troškove razbijene državne imovine.

Emil Mitrovski, odvjetnik Marijana Živkovića, rekao je kako je i očekivao oslobađajuću presudu te da je na kraju pobijedio zakon.

- Marijan Živković oslobođen je za sva tri kaznena djela. Na Tužiteljstvu je da uloži žalbu ako se odluči na taj korak, rekao je Mitrovski.

>> Marijan Živković: E, moj narode, zašto su mi djeca poginula

>> Marijan Živković osuđen na kaznu zatvora radi razbijanja dvojezične ploče u Vukovaru